MFCทาร์เก็ตฟันด์เข้าเป้าขายกองใหม่ต่อ
บลจ.เอ็มเอฟซี บริหารกองทุนทาร์เก็ตฟันด์ สปอท 7 ซีรี่ส์ 6 กำไรเข้าเป้า 7% ส่งกองใหม่ขายต่อมั่นใจหุ้นไทยสดใส
30 ต.ค. 2555

บลจ.เอ็มเอฟซี บริหารกองทุนทาร์เก็ตฟันด์ สปอท 7 ซีรี่ส์ 6 กำไรเข้าเป้า 7% ส่งกองใหม่ขายต่อมั่นใจหุ้นไทยสดใส
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า บริษัทบริหารกองทุนเปิดเอ็มเอฟซีสปอท 7 ซีรี่ส์ 6 (SPOT7S6) ได้ผลตอบแทนตามเป้าหมายที่ตั้งไว้ประมาณ 7% หรือ 10.70 บาทต่อหน่วยลงทุน ใช้เวลาในการบริหาร 7 เดือน 3 วัน โดยกองทุนจัดตั้งในช่วงปลายไตรมาส 1 ที่ระดับดัชนี 1203.91 จุด และสามารถปิดกองทุนได้ที่ระดับดัชนี 1281.81 จุด
อย่างไรก็ตามบริษัทมองว่าตลาดหุ้นไทยมีแนวโน้มที่ดี จึงเปิดขายกองทุนเปิดเอ็มเอฟซี สปอท 55 ซีรี่ส์ 2 (SPOT55S2) ตั้งแต่วันที่ 1-14 พ.ย.นี้ เนื่องจากคาดว่ามาตรการกระตุ้นเศรษฐกิจจากยุโรป สหรัฐ และจีน ทำให้สภาพคล่องภายในระบบเพิ่มสูงขึ้น ประกอบกับอัตราดอกเบี้ยอยู่ในระดับต่ำต่อไป จึงดึงเงินลงทุนมายังสินทรัพย์เสี่ยงในระยะ 3-6 เดือนข้างหน้า ขณะที่เศรษฐกิจไทยยังขยายตัวได้ระดับ 5.5-6.0% ในปีนี้และ 4.5-5.0% ในปีหน้า ผลประกอบการบริษัทจดทะเบียนคาดว่าจะเติบโต 18% ในปีนี้ และ 17% ในปีหน้า 
กองทุน SPOT55S2 มีนโยบายลงทุนหุ้นและตราสารหนี้ในประเทศ ตั้งเป้าหมายผลตอบแทน 10% ภายใน 10 เดือน หากหากกองทุนมีมูลค่าหน่วยลงทุน 10.55 บาทขึ้นไป จะรับซื้อคืนหน่วยลงทุนอัตโนมัติในอัตรา 5% ของมูลค่าที่ตราไว้ 10 บาท และหลังจากนั้นจะคืนอีก 5% เมื่อกองทุนได้ผลตอบแทนตามเป้าหมาย